Predkladacia  správa

        Predložený návrh nariadenia vlády o úprave náhrady za stratu na zárobku po skončení pracovnej neschopnosti alebo pri invalidite bol vypracovaný v súlade so splnomocňujúcim ustanovením § 447 ods. 3 Občianskeho zákonníka, ktorý umožňuje vláde Slovenskej republiky, aby vzhľadom na zmeny vo vývoji mzdovej úrovne upravila svojim nariadením  podmienky, výšku a spôsob tejto náhrady.

        Na rokovanie vlády Slovenskej republiky sa návrh nariadenia vlády  predkladá mimo  Plánu legislatívnych úloh vlády Slovenskej republiky na rok 2003, ale v súlade s citovaným ustanovením Občianskeho zákonníka a nadväzuje na úpravu tejto náhrady v predchádzajúcich rokoch.

        Návrhom nariadenia vlády SR sa harmonizuje   vplyv inflácie na sociálnu situáciu poškodeného so zmenami, ktoré nastali  vo vývoji mzdových ukazovateľov v roku 2002. 

        Pri určovaní úpravy náhrady za stratu na zárobku po skončení pracovnej neschopnosti alebo pri  invalidite   podľa občianskoprávnych predpisov sa vychádzalo z obdobných právnych úprav  platných pri odškodňovaní pracovných  úrazov, ktoré  patria do pôsobnosti Ministerstva práce, sociálnych vecí a rodiny Slovenskej republiky.

	Návrh nariadenia vlády je v súlade s Ústavou Slovenskej republiky. Realizácia návrhu nariadenia vlády nebude mať žiadny dopad na štátny rozpočet a  ani na zamestnanosť.